钦定古今图书集成/理学汇编/文学典/第108卷 > 屠隆
## 钦定古今图书集成/理学汇编/文学典/第108卷 > 屠隆

按《明外史》本传：“隆字长卿，鄞人。生有异才，学诗于沈
明臣，落笔数千言立就。族人大山、里人张时彻方为
贵官，共相延誉，名大噪。举万历五年进士，除颍上知
县，调繁青浦。时招名士饮酒赋诗，游九峰、三泖，以仙
令自许。然于吏事不废，士民皆爱戴之。迁礼部主事。
西宁侯宋世恩兄事隆，宴游甚欢。刑部主事俞显卿”
者，险人也，尝为隆所诋，心恨之。讦隆与世恩淫纵，词
连礼部尚书陈经邦。隆等上疏自理，并列显卿挟仇
诬陷状。所司乃两黜之，而停世恩俸半岁。隆归道青
浦，父老为敛田千亩，请徙居。隆不许。欢饮三日，谢归。
隆束发名高，睥睨一世。壮年被放，益纵诗酒，好宾客。
然家故贫，又不善治生，益窘，乃卖文为活。诗文率不
经意，一挥数纸。尝戏命两人对案，分拈二题，各赋百
韵，咄嗟之间，二章并就。又与人对奕，口诵诗文，命人
书之，书不逮诵也。子妇沈氏，天孙修撰懋学女也，与
隆女瑶瑟并能诗。隆有所作，两人辄和之。天孙卒，年二十一，瑶瑟年二十七。两家兄弟合刻其诗曰《留香
草》。

按“《列朝诗集》，隆字长卿，鄞县人。万历丁丑进士，除颍
上知县，调青浦，升礼部主客主事，历仪制郎中。长卿
令青浦，延接吴越间名士沈嘉则、冯开之之流，泛舟
置酒，青帘白舫，纵浪泖浦间，以仙令自许，在郎署益
放诗酒。西宁宋小侯，少年好声诗，相得驩甚。两家肆
筵曲宴，男女杂坐，绝缨灭烛之语，喧传都下。中白简”
罢官。壮年不自聊，纵游关塞，思得一当归，而谈空核
元，自诡出世。晚年一无所遇，为大言以自慰而已。吴
人孙荣祖挟乩仙称“慧虚子，长卿”笃信之。病革，犹扶
床凝望，几慧虚𩙪轮迎我，怅怏而卒。长卿既不仕，遨
游吴越间，寻山访道，啸傲赋诗。晚年出盱江，登武夷，
穷八闽之胜。阮坚之司理晋安，以癸卯中秋，大会词
人于乌石山之邻霄台，名士宴集者七十馀人，而长
卿为祭酒，梨园数部，观者如堵。酒阑乐罢，长卿幅巾
白衲，奋袖作《渔阳掺》鼓声。一作广场无人，山云怒飞，
海水起立。林茂之少年下坐，长卿起执其手曰：“子当
为《挝鼓歌》以赠屠生。快哉，此夕千古矣！”归而游吴，涉
江，留连虞山、狼五间，判年始还，未几而卒。长卿《答友
人书》，自叙其所作，以为姿敏而意疏，姿敏故多疾给，
意疏故少精坚。束发操觚，睥睨一世，长篇短什，信心
矢口。尝戏命两人对案，分拈二题，各赋百韵，咄嗟之
间，二章并就。又与人对奕，口诵诗文，我诵彼书，书不
逮诵，非不欲求工厌物，而姿性使然。虽复苦心腐毫，
阁笔不下，亦只如是。今所传《由拳》《白榆》《采真》《南游》诸
集，皆未曾起草之笔也。长卿虽为吏，家无馀赀，好交
游，畜声伎，不耐岑寂，不能不出游人间，自谓采真者
十之三，乞食者十之七，盖实录也。衰晚之年，精华垂
尽，率笔应酬，取悦耳目。渊明《乞食》之诗，固曰“叩门拙
言词”，今乃以文词为乞食之具，志安得不日降？而文
安得不日卑？长卿晚作，冗长不足观。其病坐此云，杜
亦云，岂不伤哉！

按《松江府志》：“屠隆，字长卿，浙江鄞县人。好学，能诗文，
汪洋宏放，法不足而才有馀。万历五年成进士，授颍
上知县，调青浦。邑故庳下值大水，诸堤且溃，隆徒行
泥淖中，督吏民修治，而躬祷于神。是夕大雷震，雨霁，
水不为灾。时江陵柄国，有履亩之令，长吏率增馀亩
以阿之，隆以丈出馀田仍附系原号。知府阎邦宁怒”
骂之。隆正色曰：“原田譬之衣领，挈之始明。馀田譬之
衣带，非衣不附。岂可使衣自为衣，带自为带乎？”邦宁
语塞，赋迄不能增。贼曹卒有得盗者，中两人及妇称
冤。隆陈所获衣，令妇服之，斩斩如一。隆曰：“夫人出，十
指修短不能齐。令盗他人衣，宁能悉中体耶？脱桎梏，
使人阴护之，则贼曹卒利妇美，将夜杀两人者，而窃
妻逃矣”，遂抵于法。隆折狱抉隐类此，而仁恕不苛。时
上海知县敖选好文，致人于死。诸生陆明扬者，为仇
家所陷，具五毒引服，选拜御史去。明扬弟明允龥辩
于台司，仇者惧，传致明扬青浦狱，将杀之。适隆夜视
囚，明扬方读书，异之。察其冤，因申状巡按御史，请以
选五年所决狱得覆谳，御史从之，平反七十馀事，明
扬亦得白隆。后选礼部主事，中蜚语罢归，以著述自
娱者二十馀年。敖选在台中数岁，引疾归，过栈道，马
惊，坠崖死，敖氏绝。

青浦元夕旧少张灯者。屠公隆作县，多惠政，民颇康
阜，市始有灯，公乘月出游。时钱午江师周年八十四，
赴乡饮，入县，信步访之，钱留小酌，口占云：“一入花封
地，珠灯灿玉楼。遇逢仙令坐，疑宿古扬州。”酒罢，同行
街衢，良久而别。